मेघालय, UP, ओडिशा और पंजाब में वोटिंग खत्म, नतीजे 13 मई को
Lok Sabha-Vidhan Sabha Election 2023 Voting Update - एक लोकसभा और 4 विधानसभा सीटों पर बुधवार को उपचुनाव हो रहे हैं। पंजाब की जालंधर लोकसभा सीट, मेघालय की सोहियोंग, यूपी में स्वार, छानबे और ओडिशा की झारसुगड़ा विधानसभा सीट पर वोटिंग जारी है
एक लोकसभा और 4 विधानसभा सीटों पर बुधवार को उपचुनाव हुए। पंजाब की जालंधर लोकसभा सीट, मेघालय की सोहियोंग, UP में स्वार, छानबे और ओडिशा की झारसुगड़ा विधानसभा सीट पर वोटिंग हुई। इन चुनावों के नतीजे 13 मई को कर्नाटक विधानसभा चुनाव के रिजल्ट के साथ आएंगे।
वोटिंग अपडेट्स
पंजाब: जालंधर लोकसभा सीट पर 54% वोटिंग
पंजाब में जालंधर लोकसभा (आरक्षित) सीट कांग्रेस सांसद संतोख सिंह चौधरी के निधन के बाद खाली हुई थी। जालंधर में 54% वोटिंग हो चुकी है। वोटिंग परसेंट के आंकड़े गुरुवार सुबह तक अपडेट होंगे। मैदान में 19 उम्मीदवार हैं, जिनमें 15 पुरुष और 4 महिलाएं हैं। मुख्य निर्वाचन अधिकारी (CEO) ऑफिस ने यहां स्वतंत्र, निष्पक्ष और शांतिपूर्ण वोटिंग के लिए सभी जरूरी उपाय किए हैं। मुख्य निर्वाचन अधिकारी सिबिन सी ने बताया कि इस संसदीय क्षेत्र में कुल 16,26,337 मतदाता हैं। (पूरी खबर पढ़ने के लिए यहां क्लिक करें...)
उत्तर प्रदेश: स्वार में 44.95% तो छानबे में 39.51% वोटिंग
उत्तर प्रदेश में रामपुर और छानबे विधानसभा सीटों पर वोटिंग हुई। स्वार में 44.95% तो छानबे में 39.51% वोटिंग हुई है। वोटिंग परसेंट के आंकड़े गुरुवार सुबह तक अपडेट होंगे। स्वार सीट आजम खान के बेटे अब्दुल्ला आजम की विधानसभा सदस्यता जाने के बाद खाली हुई थी। जबकि छानबे विधानसभा सीट अपना दल (एस) के विधायक राहुल कोल के निधन के बाद खाली हुई थी।
पूरे प्रदेश की नजर रामपुर की स्वार विधानसभा सीट पर है, क्योंकि यहां आजम खान की प्रतिष्ठा दांव पर है। अब्दुल्ला आजम की विधायकी 15 साल पुराने मामले में दोषी ठहराए जाने और 2 साल कैद की सजा सुनाए जाने के बाद रद्द कर दी गई थी। बड़ी बात यह है कि इस बार आजम खान के परिवार का कोई भी सदस्य चुनावी मैदान में नहीं है। खुद आजम सपा की हिंदू प्रत्याशी अनुराधा चौहान के लिए ताकत लगा रहे हैं। (पूरी खबर पढ़ने के लिए क्लिक करें...)
मेघालय: लिंगदोह के निधन से खाली हुई सोहियोंग सीट, 91.39% वोटिंग
मेघालय में सोहियोंग विधानसभा क्षेत्र में 91.39% वोटिंग हुई है। मुख्य निर्वाचन अधिकारी एफआर खारकोंगोर ने कहा कि उपचुनाव में 34,000 से अधिक मतदाताओं ने वोट डाला। इनमें 16000 से ज्यादा पुरुष हैं। वोटिंग 63 बूथ पर संपन्न हुई। जहां 300 से अधिक मतदान अधिकारी ड्यूटी कर रहे थे।
फरवरी-मार्च में हुए विधानसभा चुनाव से पहले UDP के एचडीआर लिंगदोह का निधन हो गया था। वे सोहियोंग सीट से विधायक थे। इसके चलते ही इस सीट पर उप-चुनाव कराया जा रहा है।
ओडिशा की झारसुगुड़ा सीट पर शाम पांच बजे तक 68.12% वोटिंग
ओडिशा में झारसुगुड़ा विधानसभा क्षेत्र में उपचुनाव के लिए भी वोटिंग हुई। यहां 68.12%  वोटिंग हुई है। वोटिंग परसेंट के आंकड़े गुरुवार सुबह तक अपडेट होंगे। कुल 253 बूथों पर वोटिंग कराई गई थी। यहां कुल 2,21,070 वोटर हैं। इनमें 1,10,320 पुरुष, 1,10,687 महिलाएं और 63 ट्रांसजेंडर हैं। कलेक्टर और जिला निर्वाचन अधिकारी अबोली सुनील नरवणे ने कहा कि ऐसा पहली बार हुआ है कि सभी 253 मतदान केंद्रों पर वेबकास्टिंग की जा रही है।
यह सीट स्वास्थ्य मंत्री नबा किशोर दास की 29 जनवरी को हुई हत्या के बाद से खाली है। मुकाबला मुख्य रूप से बीजद, भाजपा और कांग्रेस के बीच है। बीजद ने दास की बेटी दीपाली दास को मैदान में उतारा है, जबकि भाजपा ने तंकाधर त्रिपाठी को उम्मीदवार बनाया है। कांग्रेस ने दिवंगत विधायक बिरेन पांडेय के बेटे तरुण पांडेय को मैदान में उतारा है। तीनों नए कैंडिडेट्स हैं। वोटों की गिनती 13 मई को होगी।